Kažimír, Peter, podpredseda vlády a minister financií SR (2015-11-12):
Dobre, dovoľte mi odpovedať k tomu, ako sa dá zahrkať so škatuľami. So škatuľami rezort financií hrkotá zväčša tak, že sa dotýka celkových limitov jednotlivých kapitol a tak je krajina postavená, tak je postavený, samozrejme, máme tu zákonodarnú moc a potom exekutívnu. V rámci exekutívnej moci je naozaj vo výsostnej kompetencii jednotlivých rezortov a následne hláv týchto rezortov, ministrov, aby si určili priority míňania peňazí v jednotlivých kapitolách. Viete veľmi dobre, že z roka na rok je to horšie, mohli by sa tu za mnou do radu postaviť ministri a mohli by tu začať plakať, koniec koncov budúci týždeň predstúpim pred váženú snemovňu s návrhom rozpočtu na budúci rok a ďalšie dva roky a očakávam, že práve z lavíc opozičných poslancov budem zase v takej tej polohe Dr. Jekyll, Mr. Hyde, to znamená, plytváme a na druhej strane tu budem mať 50 pripomienok o tom, kde všade by som mal dať viacej peňazí, lebo všetci idú umrieť od hladu a od nedostatku. Takže na to som pripravený. Ale aby sme išli do konkrétnej roviny, je to proste, my tlačíme na znižovanie výdavkov medziročne, vám to proste potvrdia kolegovia, v tej nemandatórnej časti, druhá vec je mandatórna, kde sú stanovené zákony, indexácia a podobne, ale na samotný výkon, na správu, fungovanie štátu tlačíme to míňanie smerom dolu. Ale je v kompetencii ministra, či uprednostní takú alebo onakú záležitosť. Máme tu, a snáď uznáte, ja si sám myslím to, čo vyplýva aj z vášho vyjadrenia, že by sme nemuseli byť všade tak, ako že tak len tak povinne tam zaparkovaní a platiť nejaké peniaze, aby sme sa mohli ukázať, že sme tam a hentam. Trošku beriem do úvahy, že budúci rok je citlivý z toho pohľadu, že prvýkrát v histórii budeme viesť predsedníctvo v Európskej únii, s čím je spojená nejaká, samozrejme, reprezentácia, čiže je to taký zvláštny rok na odchod, na zahlásenie odchodu z akejkoľvek medzinárodnej organizácie, kde v podstate polku kalendárneho roku budeme predstavovať ako keby tvár Európskej únie, čiže uznajme aj túto vec. Proste si viem predstaviť, že beriem do úvahy, že je to taký zvláštny rok na to rozhodnutie na opúšťanie týchto organizácií. Sám podporujem myšlienku, že nemusíme byť všade a hlavne nie tak pasívne, hej, to znamená, má význam aktívne byť v organizáciách. A, samozrejme, mám aj výčitku, ktorá smeruje k tomu, ako sme schopní využívať to členstvo. Lebo jedna vec je byť niekde zapísaný, viď v štatistikách, platiť poplatky, ktoré budú čoraz vyššie, pretože my sme čoraz rozvinutejšia a štandardnejšia krajina. Preto platíme čoraz viac, čo je na jednej strane dobrá správa, na druhej strane toto je druhá strana mince. Ale využívanie toho členstva, tak to už je veľká otázka, na ktorú ja neviem odpovedať pri tých množstvách organizácií, ktorá tu je, viem odpovedať za tie, v ktorých sme snáď za rezort financií, a dúfam, že vo veľa nie sme, aspoň to nejak neevidujem. Ale toto je záležitosť, a ak hovoríme o ministerstve zahraničných vecí práve preto, že medziročne stúpal objem povinných poplatkov a deformoval ako keby mediálne nárast kapitoly, zoberte si také tie prvé čítania, ako to prečítajú novinári, návrh rozpočtu, to znamená, víťazom je ten alebo onen, ale už si nedajú robotu s tým, aby si pozreli, čo je za tým. Tak ja som akceptoval návrh ministra zahraničných vecí, aby táto oblasť bola vyňatá mimo rezortu zahraničných vecí a je to v kapitole, ktorú spravuje rezort financií, ale spoločná pre všetkých a nemá tým pádom súvis priamo s výdavkami rezortu zahraničných vecí. Toto si myslím, že je ako-tak dobré. Skončil som.